CELEX: 32021D1157
Language: lv
Date: 2021-06-30 00:00:00
Title: Padomes Lēmums (ES) 2021/1157 (2021. gada 30. jūnijs) par nostāju, kas jāieņem Savienības vārdā, reaģējot uz vienpusējo Apvienotās Karalistes deklarāciju, kurā izklāstīta prakse, ko tā attiecībā uz gaļas produktu importu no Lielbritānijas Ziemeļīrijā plāno īstenot no 2021. gada 1. jūlija līdz 30. septembrim

14.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 249/99
               
            
         PADOMES LĒMUMS (ES) 2021/1157
         (2021. gada 30. jūnijs)
         par nostāju, kas jāieņem Savienības vārdā, reaģējot uz vienpusējo Apvienotās Karalistes deklarāciju, kurā izklāstīta prakse, ko tā attiecībā uz gaļas produktu importu no Lielbritānijas Ziemeļīrijā plāno īstenot no 2021. gada 1. jūlija līdz 30. septembrim
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 50. panta 2. punktu,
         ņemot vērā Līgumu par Eiropas Savienības darbību un jo īpaši tā 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”) (1) Savienība noslēdza 2020. gada 30. janvārī ar Padomes Lēmumu (ES) 2020/135 (2), un minētais līgums stājās spēkā 2020. gada 1. februārī. Protokols par Īriju un Ziemeļīriju (“Protokols”) ir minētā līguma neatņemama daļa.
                  
               
                     (2)
                  
                  
                     Protokola 5. panta 4. punkts paredz, ka Apvienotajai Karalistei un tās teritorijā attiecībā uz Ziemeļīriju piemēro Protokola 2. pielikumā uzskaitītos Savienības tiesību aktus.
                  
               
                     (3)
                  
                  
                     Protokola 2. pielikumā uzskaitītie Savienības pārtikas aprites tiesību akti ietver aizliegumus un ierobežojumus, kas attiecas uz konkrētu gaļas produktu importu no trešām valstīm Savienībā. Minētos aizliegumus un ierobežojumus šādu gaļas produktu importam no Lielbritānijas Ziemeļīrijā piemēro no pārejas perioda beigām.
                  
               
                     (4)
                  
                  
                     Apvienotā Karaliste 2020. gada 17. decembrī nāca klajā ar vienpusēju deklarāciju, kas protokolēta Izstāšanās līgumā paredzētās Apvienotās komitejas sanāksmes protokolā un kurā izklāstīta prakse, ko tā attiecībā uz gaļas produktu importu no Lielbritānijas Ziemeļīrijā plāno īstenot līdz 2021. gada 30. jūnijam. Saskaņā ar minēto Apvienotās Karalistes deklarāciju gaļas produkti no Lielbritānijas Ziemeļīrijā tiktu importēti ar šādiem nosacījumiem: i) uz tiem attiektos virzīšanas procedūra, ko piemērotu no nozīmētā izvešanas punkta Lielbritānijā līdz galamērķa lielveikaliem Ziemeļīrijā; ii) tie tiktu pārdoti vienīgi galapatērētājiem lielveikalos Ziemeļīrijā un netiktu pārdoti citiem pārtikas ķēdes dalībniekiem, iii) tiem būtu pievienoti oficiāli veterinārie sertifikāti, ko izdevušas Apvienotās Karalistes kompetentās iestādes (pamatojoties uz līdzīgiem paraugiem kā svaigai gaļai, maltai gaļai un gaļas izstrādājumiem), un iv) tie būtu iepakoti galapatērētājiem, un uz tiem būtu etiķete ar uzrakstu: “These products from the United Kingdom may not be sold outside Northern Ireland” (“Šos Apvienotās Karalistes produktus nedrīkst pārdot ārpus Ziemeļīrijas”). Apvienotā Karaliste arī norādīja, ka minētajā laikposmā Apvienotā Karalsite saglabās pilnīgu saskaņotību ar Savienības tiesību aktiem, ko piemēro gaļas produktiem un kas uzskaitīti Protokola 2. pielikumā. Savienība nāca klajā ar vienpusēju deklarāciju, kurā tā ņem vērā praksi, kas izklāstīta minētajā vienpusējā Apvienotās Karalistes deklarācijā.
                  
               
                     (5)
                  
                  
                     Apvienotā Karaliste 2021. gada 17. jūnijā informēja Komisiju par savu nodomu turpināt piemērot līdzīgu pieeju vēl trīs mēnešus, t. i., līdz 2021. gada 30. septembrim. Savā 2021. gada 17. jūnija vēstulē Apvienotā Karaliste ierosināja “saglabāt spēkā esošo kārtību, ko šādai pārvietošanai piemēro labvēlības periodā”.
                  
               
                     (6)
                  
                  
                     Šajā sakarā Apvienotā Karaliste 2021. gada 30. jūnijā izdeva vienpusēju deklarāciju, kurā izklāstīta prakse, ko tā attiecībā uz gaļas produktu importu no Lielbritānijas Ziemeļīrijā plāno īstenot no 2021. gada 1. jūlija līdz 30. septembrim.
                  
               
                     (7)
                  
                  
                     Tāpēc ir lietderīgi noteikt nostāju, kas Savienības vārdā jāpauž Apvienotās Komitejas līdzpriekšsēdētājam, reaģējot uz minēto vienpusējo Apvienotās Karalistes deklarāciju,
                  
               IR PIEŅĒMUSI ŠO LĒMUMU.
         
            1. pants
            Nostāja, kas jāpauž Savienības vārdā, reaģējot uz vienpusējo Apvienotās Karalistes deklarāciju, kurā izklāstīta prakse, ko tā attiecībā uz gaļas produktu importu no Lielbritānijas Ziemeļīrijā plāno īstenot no 2021. gada 1. jūlija līdz 30. septembrim, pamatojas uz vienpusējo Savienības deklarāciju, kas pievienota šim lēmumam.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 30. jūnijā
            
               
                  Padomes vārdā –
               
               
                  Priekšsēdētāja
               
               A.P. ZACARIAS
            
         
         
            (1)  OV L 29, 31.1.2020., 7. lpp.
         
         
            (2)  Padomes Lēmums (ES) 2020/135 (2020. gada 30. janvāris) par to, lai noslēgtu Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV L 29, 31.1.2020., 1. lpp.).
      
      
         
            PIELIKUMS
            SAVIENĪBAS TIESĪBU PIEMĒROŠANA ZIEMEĻĪRIJĀ PĒC PĀREJAS PERIODA BEIGĀM ATTIECĪBĀ UZ GAĻAS PRODUKTIEM
            VIENPUSĒJA EIROPAS SAVIENĪBAS DEKLARĀCIJA
            Eiropas Savienība ņem vērā vienpusējo Apvienotās Karalistes deklarāciju, kurā izklāstīta prakse, ko tā attiecībā uz minēto gaļas produktu importu no Lielbritānijas Ziemeļīrijā plāno īstenot periodā no 2021. gada 1. jūlija līdz 30. septembrim. Savienība norāda, ka 2021. gada pirmajos sešos mēnešos jau ir veikti daži piegādes ķēžu pielāgojumi. Saskaņā ar tirdzniecības statistiku tas jo īpaši attiecas uz malto gaļu. Šā papildu perioda mērķis ir ļaut ieinteresētajām personām un jo īpaši lielveikaliem Ziemeļīrijā pabeigt savu piegādes ķēžu pielāgošanu.
            Uz šīs prakses pamata Savienība formulēs savu nostāju par Protokola 12. panta 4. punktā minēto pilnvaru izmantošanu.
            Kā minēts Apvienotās Karalistes 17. jūnija vēstulē, kurā tā ierosina 2020. gada 17. decembra vienpusējā deklarācijā izklāstīto pieeju piemērot trīs mēnešus ilgāk, Apvienotā Karaliste ierosina šajā periodā “saglabāt spēkā esošo kārtību, ko šādai pārvietošanai piemēro labvēlības periodā”.
            Savienība atgādina, ka Savienībai un Apvienotajai Karalistei ir starptautisks juridisks pienākums pilnībā īstenot Izstāšanās līgumu.
            Savienība norāda, ka gaļas produktiem, uz kuriem attiecas procedūra, kas minēta vienpusējā Apvienotās Karalistes deklarācijā, visos minētās procedūras posmos jāpaliek Ziemeļīrijas kompetento iestāžu kontrolē. Savienība arī uzsver, ka ir svarīgi robežkontroles punktiem Ziemeļīrijā nodrošināt vajadzīgo infrastruktūru un resursus, lai tie varētu veikt visas kontroles, kas prasītas ES Oficiālo kontroļu regulā.